Kif tafu għad m'hemmx qbil bejn il-Greċja u l-Istituzzjonijiet u għalhekk m'hemmx qbil fil-Grupp tal-Euro. Għalhekk tlabt lill-President tal-Grupp tal-Euro biex jinforma lill-mexxejja dwar l-istat tan-negozjati mal-Greċja. Il-mexxejja kellhom diskussjoni twila u huma konxji bis-sħiħ mis-sitwazzjoni u l-konsegwenzi potenzjali. Naqblu dwar l-appoġġ tagħna għall-Istituzzjonijiet u l-proċess attwali ta' negozjati. Il-mexxejja qablu li m'hemmx bżonn ta' Summit ieħor taż-Żona tal-Euro, la għada u lanqas fil-weekend. Il-mexxejja jistennew li l-Grupp tal-Euro jikkonkludi dan il-proċess fil-laqgħa tiegħu nhar is-Sibt. Illum kellna diskussjoni twila ħafna dwar il-migrazzjoni. Fit-tfittxija tagħna għal kunsens Ewropew ġdid dwar il-migrazzjoni, id-deċiżjonijiet tal-lum dwar il-politika ta' ritorn huma l-ewwel pass. Il-migranti li m'għandhomx dritt legali li jidħlu fl-UE għandhom jirritornaw lura. Il-Prim Ministru Rajoy ikkondivida l-esperjenza Spanjola fir-ritorn. Fil-passat, Spanja kellha tiffaċċja mewġa kbira ta' migranti illegali lejn il-Gżejjer Kanarji, iżda xorta waħda rnexxielha tipprevjeni din il-mewġa. L-Ewropa qed titgħallem minn esperjenzi bħal dawn. Illum il-mexxejja qablu li jgħaġġlu fin-negozjati dwar ir-riammissjoni mal-pajjiżi terzi u li jimplimentaw bis-sħiħ ir-regoli tal-UE dwar ir-ritorn. Qbilna wkoll li nużaw il-ftehimiet kummerċjali tagħna u dawk dwar l-iżvilupp abbażi tal-prinċipju 'aktar għal aktar'. Finalment, Frontex ser ikollha aktar setgħat biex tgħin lill-migranti illegali jirritornaw. Il-Kummissjoni ngħatat il-kompitu li tagħti riżultat. Għandna bżonn ukoll ta' solidarjetà mal-pajjiżi l-aktar esposti. Il-mexxejja qablu li 40,000 persuna fil-bżonn ser jiġu rilokati mill-Greċja u l-Italja lejn stati oħrajn fis-sentejn li ġejjin. Il-ministri tal-intern ser jiffinalizzaw l-iskema tal-aħħar ta' Lulju. U 20,000 ser jiġu risistemati. Jiġifieri total ta' 60,000 persuna għandhom bżonn protezzjoni. Ninsab konvint ukoll li mhux ser ikun hemm solidarjetà rigward ir-rilokazzjoni sakemm il-migranti ma jkunux reġistrati kif suppost. L-UE tista' tgħin billi tagħti sostenn loġistiku u finanzjarju. Ir-rispett għar-regoli tagħna huwa obbligu. Jekk ir-regoli ma jiġux rispettati minn kulħadd, Schengen ikun fir-riskju. Il-kriżi ta' bħalissa ma tikkonċernax biss lill-Italja u l-Greċja. Sa mill-bidu tas-sena, terz tal-persuni li jfittxu asil ġew reġistrati fl-Ungerija - aktar milli fl-Italja. Jeħtieġ li l-approċċ tagħna jkun ġeografikament komprensiv. Finalment, il-Prim Ministru Brittaniku stabbilixxa l-pjanijiet tiegħu għal referendum ġewwa jew barra. Jiġifieri issa ser jibdew id-diskussjonijiet dwar in-negozjati mill-ġdid mar-Renju Unit. Dan kien l-ewwel pass fi proċess itwal li ser jintemm fil-Kunsill Ewropew ukoll. Kif għidt qabel illum ħaġa waħda biss għandha tkun ċara mill-bidu nett: il-valuri fundamentali tal-Unjoni Ewropea m'humiex għall-bejgħ u għalhekk m'humiex negozjabbli. Għandna nqisu t-tħassib tal-Brittaniċi, iżda b'mod li jkun sikur għal kulħadd fl-Ewropa. Ser nerġgħu lura għal dan f'Diċembru. Ara l-paġna tal-laqgħa